Emilie Hegh Arntzen var markhæst í norska liðinu . Getty / Baptiste Fernandez / Það gengur vel hjá norska kvennalandsliðinu í handbolta undir stjórn Þóris Hergeirssonar en liðið er með fullt hús eftir fjóra fyrstu leikina á HM . Noregur vann fjórða leikinn sinn í röð þegar liðið mætti Angóla í dag og tryggði sér um leið endanlega sæti í milliriðli á HM kvenna í handbolta í Japan . Noregur , Holland og Svíþjóð bættust í hóp þeirra þjóða sem eru komnar áfram . Noregur vann sex marka sigur á Angóla , 30 - 24 , eftir að hafa verið einu marki yfir í hálfleik , 13 - 12 . Angóla gerði góða hluti á móti norsku stelpunum í dag og það munaði aðeins einu marki á liðunum um miðjan seinni hálfleik . Norska liðið kláraði leikinn hins vegar með góðum endaspretti . Emilie Hegh Arntzen var markhæst í norska liðinu með sex mörk en síðan komu sex leikmenn með þrjú mörk eða þær Heidi Loke , Stine Bredal Oftedal , Kari Brattset , Marit Rosberg Jacobsen , Sanna Solberg og Marta Tomac . Það er ljóst að Þórir er með liðið sitt í góðu formi . Í síðustu þremur leikjum hafa norsku stelpurnar unnið fyrri hálfleikina með samtals 3 mörkum en seinni hálfleikina aftur á móti með 22 mörkum . Hollensku stelpurnar hafa heldur betur komið sér í gírinn eftir tapið óvænta á móti Slóveníu í fyrsta leik . Hollenska liðið tryggði sér sæti í milliriðlinum með þriðja stórsigrinum í röð en nú vann liðið þrettán marka sigur á Serbíu . Holland varð fyrsta liðið úr A-riðli til að tryggja sér sæti í milliriðli en eftir sigur Slóvena á Kúbu er ljóst að Serbía og Slóvenía spila hreinan úrslitaleik um sæti í milliriðli í lokaumferðinni . Rússland hélt sigurgöngu sinni áfram með því að vinna tíu marka sigur á heimastúlkum í Japan , 33 - 23 . Rússnesku stelpurnar hafa unnið fjóra fyrstu leiki sína á mótinu . Sænsku stelpurnar eru líka með fullt hús eftir sjö marka sigur á Argentínu , 30 - 23 , en með honum tryggði sænska liðið sér endanlega sæti í milliriðli . Japan á enn möguleika að að komast áfram og nægir jafntefli í lokaleiknum á móti Kína .